Opdatering kl. 12.25: Politiaktion i Holsted Stationsby er afsluttet. En psykisk syg bevæbnet mand var anledning til politiaktion. Læs mere her.

Holsted: Mandag morgen foregår der en større politiaktion i den centrale del af Holsted Stationsby.

JydskeVestkystens reporter på stedet fortæller, at der er masser af politi, og flere betjente bærer geværer. Og yderligere betjente er på vej til stedet.

Syd- og Sønderjyllands Politi bekræfter, at der foregår en politiaktion, og at man er talstærkt til stede, men vil indtil videre ikke uddybe, hvad der mere præcist er sket.

Ifølge kilder på stedet er der tale om en bevæbnet person, som befinder sig i et hus. Men det er ikke bekræftet af politiet.

Kirkegade og en del af Storegade er spærret, og ifølge kilder på stedet har Storegade været spærret siden klokken 4 i morges.

Vagtchefen hos Syd- og Sønderjyllands Politi fortæller, at det ikke er en hændelse, som borgerne i området bør være bekymrede over.

Klokken 10:20 skriver politiet på Twitter, at der ikke er nogen ændring i forhold til deres tidligere udmelding, og at borgere frit kan færdes udenfor afspærringen.